Bilist påkørte med vilje en kvinde, der om aftenen var ude for at løbe en tur. Politiet leder nu efter bilen.

Politiet i Nordjylland leder nu efter en ældre rød VW Polo, der mandag aften blev brugt til at påkøre en ung kvindelig kondiløber. Det var på Ferslevvej ved Svenstrup syd for Aalborg, at kvinden først blev overhalet af Poloen. Men de to mænd, der kørte i bilen, vendte om, og da de kom tilbage, ramte de hende bevidst med sidespejlet, oplyser Nordjyllands Politi. Den 28-årige kvinde blev skubbet omkuld og fik hudafskrabninger på hænder og knæ. Hun nåede ikke at se nummerpladen, før bilen med de to grinende mænd kørte fra stedet. Politiet vil meget gerne høre fra folk, der har set, eller ved noget om den røde Polo med de to grinende mænd.